## El Museu de Belles Arts de València acull múltiples activitats que conjuminen disseny, arquitectura i solidaritat

*** Del 30 de setembre al 3 d’octubre, el centre valencià acull tres esdeveniments diferents relacionats amb la València Design Fest, la Setmana de l’Arquitectura i Obert València 2025**

El Museu de Belles Arts de València (MuBAV) acull fins al divendres 3 d’octubre una sèrie d’esdeveniments al voltant del disseny, l’arquitectura i la solidaritat, que convertixen el centre, un any més, en la casa dels creadors del passat, del present i del futur.

El dimarts 30 de setembre, per quart any consecutiu, el Museu de Belles Arts s’alia amb el disseny avantguardista i contemporani de les firmes valencianes LZF Lamps, Gandia Blasco i Greenarea, amb motiu de la València Design Fest, i presenta una exposició i esdeveniment especial amb el nom ‘Nit en el Museu. Gabinet de curiositats’, que se celebrarà a partir de les 20:00 hores.

El Museu de Belles Arts de València oferix l’oportunitat d’intervindre els seus espais no expositius amb un projecte efímer en el qual, a través d’un conjunt de xicotetes instal·lacions, s’aborda una temàtica, una tendència o un corrent de pensament procedent de l’àmbit del disseny, amb un plantejament que establix un vincle entre el Museu com a depositari de la història de l’art i el disseny contemporani com a projecció actual de la nostra tradició artística.

El ‘gabinet de curiositats’ és l’avantpassat del museu modern, barreja de ciència, art, espectacle i poder simbòlic. Este ha sigut el lema triat en la present edició per les tres firmes participants per a mostrar les ‘curiositats’ sorgides al llarg dels últims anys creatius.

LZF Lamps ha creat un cubicle negre en el qual s’exposen les curiositats que en 15 anys han sorgit del treball que gira al voltant d’algunes de les seues peces més emblemàtiques, com el Koi, el Big Bird, l’Smelly Fant, o el Walking Fish.

En l’exposició es podran vore fragments d’especial interés com el cap del Koi i altres peces acabades o a mitjan procés elaborades amb el mestratge amb el qual treballa Manolo Martín en el seu taller de la Ciutat de l’Artista Faller.

Per la seua part, la firma Gandia Blasco desenrotllarà les seues peces amb el mateix concepte de ‘gabinet de curiositats’, posant el focus en l’artesania darrere de les peces que produïxen i donant més valor al procés de producció i no tant al producte acabat.

La tercera de les firmes participants, Greenarea, especialitzada a crear espais i jardins verticals amb plantes preservades, aportarà la seua particular visió del ‘gabinet de curiositats’ amb quadros fet a partir del tipus de vegetació amb la qual treballen.

Les instal·lacions del ‘gabinet de curiositats’ es podran visitar en el Museu de Belles Arts de València fins al pròxim 29 d’octubre en l’horari habitual del centre.

D’altra banda, coincidint amb la celebració de la Setmana de l’Arquitectura 2025, organitzada pel Col·legi Oficial d’Arquitectes de la Comunitat Valenciana (COACV), divendres que ve, 3 d’octubre, el Museu de Belles Arts de València acollirà la visita d’un grup especialitzat de professionals de l’arquitectura per a conéixer de prop les instal·lacions i les col·leccions artístiques del principal referent museístic valencià.

En la seua visita a les instal·lacions del Museu, el grup d’arquitectes estarà acompanyat pel director del centre, Pablo González Tornel.

Finalment, el mateix divendres 3 d’octubre, a les 20:00 hores, el Museu de Belles Arts de València acollirà la clausura de la 13a edició d’Obert València, la festa anual de les galeries d’art contemporani de la Comunitat Valenciana, amb un còctel solidari, la recaptació del qual es destinarà a la Fundació Assut, en suport a un projecte d’investigació de recuperació de l’Horta i l’Albufera de València després dels problemes mediambientals provocats per la dana.

En l’acte, organitzat per la Fundació Mainel, s’entregarà també el Premi Cervezas Alhambra a la millor exposició (elegit per votació popular), i comptarà amb l’actuació de música electrònica de l’artista multimèdia Óscar Fernández, dins del festival ENSEMS, gràcies a la col·laboració de l’Institut Valencià de Cultura (IVC).

Fecha: 30/09/2025